ร้านเย็นตาโฟป้าฟักเป็นแค่ร้านรถเข็นเล็กๆแต่คับแน่นด้วยคุณภาพ ร้านตั้งอยู่สี่แยกบ่อสร้าง ติดถนนหลักเชียงใหม่-สันกำแพงสายเก่า เปิดตั้งแต่ช่วงเย็นๆจนถึงประมาณเที่ยงคืน เมนูหลักๆจะเป็นก๋วยเตี๋ยวและเย็นตาโฟตามชื่อร้านเค้าเลย แต่ที่โดดเด่นน่าจะเป็นแมงกระพรุนเพราะไม่เคยเห็นร้านเย็นตาโฟร้านไหนเพิ่มหรือแยกขายเฉพาะแมงกระพรุนเป็นเมนูพิเศษเหมือนร้านนี้มาก่อน พูดถึงรสชาติของเย็นตาโฟกันก่อนดีกว่าค่ะ น้ำซุปรสชาติกลมกล่อมแต่ส่วนตัวแล้วรู้สึกว่าน้ำซอสเย็นตาโฟรสชาติออกหวานโดดเกินไปจนต้องปรุงรสเปรี้ยวเพิ่มให้ช่วยกลบความหวานลงมาหน่อย ส่วนเครื่องเย็นตาโฟนั้นค่อนข้างถูกใจเราเลยทีเดียว ไม่ว่าจะเป็นเครื่องปลา ลูกชิ้นกุ้ง ปลาหมึกกรอบ หรือของเด็ดอย่างแมงกระพรุนนั้น ลวกมาได้สุกกำลังดี ชิ้นใหญ่เต็มคำและไม่มีกลิ่นคาวให้หมดอร่อย ยอมรับเลยค่ะว่าแมงกระพรุนของเค้าอร่อยจริงสมคำโฆษณาจนต้องสั่งแบบลวกจิ้มมาต่างหากอีกหนึ่งจาน ส่วนราคาก็น่ารักน่าคบเป็นมิตรและเหมาะกับช่วงกลางเดือนแบบนี้มากๆ ก๋วยเตี๋ยว/เย็นตาโฟราคาเริ่มต้นที่ 35 บาทเท่านั้นเอง สำหรับใครที่ชอบกินเย็นตาโฟเครื่องหนักๆขอแนะนำให้ไปลองร้านนี้ดูค่ะคิดว่าน่าจะถูกใจกันไม่มากก็น้อย